**Πληροφορίες υλοποίησης: προαπαιτούμενες γνώσεις, προετοιμασία υλικού**

Το πρόγραμμα OOEL υλοποιείται από το Πανεπιστήμιο του Harvard. Οι εκπαιδευτικοί εγγράφουν την τάξη τους στην πλατφόρμα του προγράμματος και στη συνέχεια τοποθετούνται σε μικρές μαθησιακές ομάδες (*walking parties*), που αποτελούνται περίπου από 6 αντίστοιχες τάξεις σχολείων από όλον τον κόσμο. Στόχος η διεθνής συνεργασία παιδιών παρόμοιας ηλικίας αλλά διαφορετικού πολιτισμικού υπόβαθρου κατά την υλοποίηση έξι (6) βημάτων - μαθησιακών αποστολών (*footsteps*). Για τις ανάγκες των Εργαστηρίων Δεξιοτήτων το πρόγραμμα έχει τροποποιηθεί και μπορεί να υλοποιηθεί χωρίς εγγραφή στη διεθνή πλατφόρμα. Παρόλα αυτά, όσοι/ες εκπαιδευτικοί επιθυμούν μπορούν μετά το τέλος των Εργαστηρίων να συνεχίσουν τη μαθησιακή εμπειρία και στη διεθνή μαθησιακή κοινότητα OOEL (για περισσότερες πληροφορίες επισκεφθείτε το επίσημο website του προγράμματος [**http://learn.outofedenwalk.com/**](http://learn.outofedenwalk.com/)**)**

Τα επτά (7) Εργαστήρια ακολουθούν τη δομή των «βημάτων» του επίσημου προγράμματος OOEL καθένα από τα οποία αποτελείται από τρία διαφορετικά μέρη:

**1) Εμπνεύσου**: Κάθε βήμα ξεκινά προσκαλώντας τους/τις μαθητές/τριες να μελετήσουν υλικό του Paul Salopek και της επιστημονικής ομάδας του προγράμματος. Πρόκειται συνήθως για σύντομα άρθρα ή κάποιο βίντεο από το επικό ταξίδι του “*Out of Eden Walk*” και αναρτήσεις στο ιστολόγιο του OOEL, όλα στην αγγλική γλώσσα.

**2) Κάνε μια δραστηριότητα:** Οι μαθητές/τριες υλοποιούν προτεινόμενες δραστηριότητες ανά Εργαστήριο. Οι δραστηριότητες έχουν «ανοιχτό» περιεχόμενο και μπορούν να προσαρμοστούν στις ιδιαιτερότητες των μαθητών/τριών κάθε τάξης σύμφωνα με τους στόχους του Προγράμματος Σπουδών.

**3) Αλληλεπίδρασε με τους «συνοδοιπόρους» σου**: Οι μαθητές/τριες αξιοποιούν τα εργαλεία διαλόγου και τις ρουτίνες σκέψης, για να σχολιάσουν το έργο που έχει παραχθεί κατά τη δραστηριότητα και να αξιολογήσουν τη μαθησιακή τους πορεία.

**Σημαντική προϋπόθεση** για την επιτυχή υλοποίηση του προγράμματος και τη διευκόλυνση της συμμετοχής όλων των μαθητών/τριών αποτελεί η προηγούμενη εξοικείωσή τους με τα μεθοδολογικά εργαλεία του προγράμματος και ειδικότερα με το λεξιλόγιο των εργαλείων διαλόγου και των ρουτινών σκέψης.

**Προτεινόμενη Εισαγωγική Δραστηριότητα (πριν την έναρξη των Εργαστηρίων)**

**ΣΤΟΧΟΙ**: Οι μαθητές/τριες: α. να εξοικειωθούν με τις απαιτήσεις, τη φιλοσοφία και τα «εργαλεία» του προγράμματος, β. να κατανοήσουν την αξία της δέσμευσης απέναντι στην ολοκλήρωση των βημάτων του προγράμματος, γ. να εκτιμήσουν την αξία της διαπολιτισμικής επικοινωνίας και της συνεργασίας.

**ΕΜΠΝΕΥΣΟΥ**: Γνωρίστε τους/τις μαθητές/τριές σας με το OOEL και την επική αποστολή του Paul Salopek. Περιηγηθείτε στην πλατφόρμα του [**Out of Eden Walk του National Geographic**](https://www.nationalgeographic.org/projects/out-of-eden-walk/#section-2) και επιλέξτε μία φωτογραφία (Εικ. 1).

|  |  |
| --- | --- |
| Salopek 1 | Salopek 3 |

**Εικόνα 1:** Ενδεικτικές φωτογραφίες αποστολής Paul Salopek

**ΚΑΝΕ ΜΙΑ ΔΡΑΣΤΗΡΙΟΤΗΤΑ:** Οργανώστε μία συζήτηση αξιοποιώντας τη δομή μίας από τις δύο προτεινόμενες ρουτίνες σκέψης. Ενδεικτικά:

🡪 «*Βλέπω – Σκέφτομαι – Αναρωτιέμαι*»: Ονομάστε τι βλέπετε. Τι σκέψεις σας δημιουργούνται; Μπορείτε να σκεφτείτε την «ιστορία» πίσω από την εικόνα; Υπάρχει κάτι ασαφές; Έχετε απορίες; Τι ακόμη θα θέλατε να διερευνήσετε;

*🡪 «Συνδέω – Επεκτείνω – Προβληματίζομαι»*: Τι από όσα βλέπετε είναι γνωστά; Τι σας θυμίζει; Πού/πότε έχετε ξαναδεί μία αντίστοιχη εικόνα; Υπάρχει κάποια νέα ιδέα που σκεφτήκατε; Ποια ακριβώς στοιχεία σας δίνουν μία νέα οπτική; Τι παραμένει ασαφές και θα θέλατε να κατανοήσετε περαιτέρω; Με ποιο τρόπο;

**ΑΛΛΗΛΕΠΙΔΡΑΣΕ:** Παρουσιάστε τα εργαλεία διαλόγου του προγράμματος και καταγράψτε τις απόψεις των μαθητών/τριών. Συζητήστε σχετικά με τα πλεονεκτήματα των εργαλείων κατά την επικοινωνία με παιδιά από διαφορετικό εθνικό και πολιτισμικό υπόβαθρο (*Τι δυσκολίες εντοπίζετε στον διάλογο; Πώς μπορούμε να τις αντιμετωπίσουμε χρησιμοποιώντας τα εργαλεία διαλόγου;*)

Περιγράψτε τα επιμέρους βήματα του προγράμματος και ορίστε το συμβόλαιο της τάξης. Ορίστε με σαφήνεια τα δικαιώματα και τις υποχρεώσεις σας, τις αναμενόμενες συμπεριφορές, το πλαίσιο συνεργασίας, καθώς επίσης το σύνολο των ρητών και άρρητων κανόνων που θα διέπουν το μαθησιακό σας ταξίδι.

**ΧΡΗΣΙΜΕΣ ΣΥΜΒΟΥΛΕΣ**

🡪 Οργανώστε ένα σημείο της τάξης όπου θα αναρτάτε τις καταγραφές και το έργο των μαθητών/τριών από τα επιμέρους βήματα του προγράμματος, ώστε τα παιδιά να έχουν «ορατά» τα μαθησιακά τους επιτεύγματα, να παρακολουθούν, να τεκμηριώνουν και να ελέγχουν τη μαθησιακή τους εξέλιξή τους σε βάθος χρόνου.

🡪 Ενημερώστε τους γονείς και κηδεμόνες σχετικά με το πρόγραμμα και εξηγήστε τον τρόπο με τον οποίο μπορούν να εμπλακούν και να υποστηρίξουν τα παιδιά. Ενθαρρύνετέ τους ανά τακτά διαστήματα να αφιερώνουν χρόνο, για να μελετήσουν τις καταγραφές και το έργο των παιδιών.

🡪 Διαχειριστείτε πιθανή έλλειψη χρόνου μέσα από τη δημιουργία ομάδων συνεργασίας με τον Σύλλογο Διδασκόντων/ουσών (για παράδειγμα η μελέτη ενός άρθρου του Paul Salopek μπορεί να αποτελέσει μέρος μίας εργασίας του μαθήματος των Αγγλικών).

🡪 Οι δραστηριότητες των επιμέρους Εργαστηρίων είναι **ευέλικτες** και μπορούν να προσαρμόζονται από τους/τις εκπαιδευτικούς με βάση τον προβλεπόμενο χρόνο που ορίζεται για κάθε τάξη.