**Φιλοσοφία –Σκοπιμότητα προγράμματος**

Το εκπαιδευτικό πρόγραμμα “[**Out of Eden Learn**](https://learn.outofedenwalk.com/)” (OOEL) αποτελεί πρωτοβουλία του Ερευνητικού Οργανισμού [**Project Zero του Πανεπιστημίου Harvard**](http://www.pz.harvard.edu/who-we-are/about) σε συνεργασία με το [**National Geographic**](https://www.nationalgeographic.org/projects/out-of-eden-walk/) και τον **Paul Salopek** ανθρωπολόγο, δημοσιογράφο κάτοχο δύο βραβείων Pulitzer που υλοποιεί ένα επικό αφηγηματικό ταξίδι *με τα πόδια* σε ολόκληρο τον πλανήτη. Μέσα από το OOEL εκπαιδευτικοί και μαθητές/τριες συνενώνονται σε μαθησιακές ομάδες αντίστοιχων ηλικιών, αλλά διαφορετικών εθνικοτήτων και πολιτισμών, προκειμένου να προσεγγίσουν οικουμενικά ζητήματα, εφαρμόζοντας τις στρατηγικές του προγράμματος που είναι: **Α. Παρατεταμένη και λεπτομερής παρατήρηση** (*slowlooking*) αφορά στη διάθεση αρκετού χρόνου, ώστε οι μαθητές/τριες να παρατηρήσουν με προσοχή το άμεσο περιβάλλον και να ανακαλύψουν «κρυμμένες ομορφιές» που θα τους δώσουν τη δυνατότητα να επανεκτιμήσουν και να νιώσουν ευγνωμοσύνη για τον τόπο τους. Η παρατήρηση δίνει έμφαση σε λεπτομέρειες και αναπτύσσεται μέσα από όλες τις αισθήσεις, συμβάλλοντας σταδιακά στην καλλιέργεια νοητικών συνηθειών και μαθησιακών δεξιοτήτων όπως η επιμονή και η στοχοπροσήλωση.

**Β. Αφήγηση και ανταλλαγή εμπειριών** (*sharingstories*) αφορά στην εξοικείωση των μαθητών/τριών με τους μηχανισμούς της αργής δημοσιογραφίας (*slowjournalism*) που εκπροσωπεί ο Salopek και τη διατύπωση «ανοιχτών» ερωτημάτων. Μέσα από την επαφή με το υλικό του πολυβραβευμένου δημοσιογράφου, αξιοποιούν αφηγηματικές τεχνικές, για να εκμαιεύσουν πληροφορίες για την ιστορία της τοπικής τους κοινότητας, να συνομιλήσουν με συμπολίτες τους, να διερευνήσουν ενδελεχώς και να αφηγηθούν εμπειρίες και ζητήματα της καθημερινότητάς τους.

**Γ. Διασύνδεση ζητημάτων σε τοπικό και παγκόσμιο επίπεδο** (*makingconnections*) αφορά στην απόκτηση στρατηγικών που υποστηρίζουν την τοποθέτηση προσωπικών εμπειριών και τοπικών ζητημάτων σε ευρύτερα γεωγραφικά, ιστορικά και πολιτισμικά πλαίσια, ώστε τα παιδιά να αποκτήσουν παγκόσμια συνείδηση, πολιτειότητα και οικουμενική οπτική.

Μεθοδολογικά μέσα επίτευξης των αρχών του προγράμματος OOEL αποτελούν τα *εργαλεία διαλόγου* και οι *ρουτίνες σκέψης* που αποτελούν προϊόντα του ProjectZero εστιασμένα σε συγκεκριμένες στοχαστικές και επικοινωνιακές ενέργειες:

- **Εργαλεία Διαλόγου** ([dialoguetoolkit](https://learn.outofedenwalk.com/dialogue-toolkit/)): είναι εννιά (9) και λειτουργούν ως λεκτικές ή γραπτές προτροπές, που ενθαρρύνουν τους/τις μαθητές/τριες να σχολιάσουν με σεβασμό και ενσυναίσθηση απόψεις που είναι διαφορετικές από τις δικές τους.

|  |  |
| --- | --- |
| Περιγραφή: https://outofeden.s3.amazonaws.com/activities/2018/09/10_9804__4925_NOTICE.png | **ΠΑΡΑΤΗΡΩ (NOTICE)**  Τι παρατηρείς που σ’ ενδιαφέρει να σχολιάσεις; Εστίασε με προσοχή. Να είσαι συγκεκριμένος/η. |
| Περιγραφή: https://outofeden.s3.amazonaws.com/activities/2018/09/10_9970__0328_APPRECIATE.png | **ΕΚΤΙΜΩ (APPRECIATE)**  Σχολίασε συγκεκριμένα αυτό που εκτιμάς και αξίζει να επισημάνεις στα λεγόμενα ή το έργο του/της συνομιλητή/τριάς σου. |
| Περιγραφή: https://outofeden.s3.amazonaws.com/activities/2018/09/10_0364__4700_SNIP.png | **ΨΑΛΙΔΙΣΕ (SNIP)**  Κόψε μία φράση που θεωρείς σημαντική από ένα κείμενο/άρθρο. Με βάση αυτή, διατύπωσε μία ερώτηση και ξεκίνησε μία συζήτηση. |
| Περιγραφή: https://outofeden.s3.amazonaws.com/activities/2018/09/10_0407__7084_PROBE.png | **ΡΩΤΑ (PROBE)**  Ζήτησε περισσότερες λεπτομέρειες, ώστε να κατανοήσεις καλύτερα την άποψη του/της συνομιλητή/τριάς σου. |
| Περιγραφή: https://outofeden.s3.amazonaws.com/activities/2018/09/10_0441__1622_CONNECT.png | **ΣΥΝΕΔΕΣΕ (CONNECT)**  Εξήγησε τον τρόπο με τον οποίο η οπτική ή μία προσωπική σου εμπειρία ή συναίσθημα συνδέεται με τα λεγόμενα του/της συνομιλητή/τριάς σου. |
| Περιγραφή: https://outofeden.s3.amazonaws.com/activities/2018/10/10_2622__2533_Screen-Shot-2018-10-03-at-10.50.09-AM.png | **ΕΠΕΚΤΕΙΝΕ (EXTEND)**  Περίγραψε πώς έχει επεκταθεί η σκέψη σου. Τι ακριβώς σε βοήθησε να αποκτήσεις μια νέα προοπτική προσέγγισης του ζητήματος. |
| Περιγραφή: https://outofeden.s3.amazonaws.com/activities/2018/09/10_0461__1056_POV.png | **ΗΑΠΟΨΗΣΟΥ (POINT OF VIEW)**  Διατύπωσε με θάρρος την άποψή σου: *α) Από την πλευρά μου θεωρώ... β) Κάποιοι υποστηρίζουν ότι... Κατά τη γνώμη μου όμως……..* |
| Περιγραφή: https://outofeden.s3.amazonaws.com/activities/2018/09/10_0477__7703_CHALLENGE.png | **ΠΡΟΚΑΛΕΣΕ (CHALLENGE)**  Προκάλεσε συζήτηση για κάποια άποψη που δεν έχει διατυπωθεί με σεβασμό απέναντι στη διαφορετικότητα: *Σκέφτομαι το θέμα από την άποψη ενός ατόμου που ...* |
| Περιγραφή: https://outofeden.s3.amazonaws.com/activities/2018/09/10_0516__6512_NAME.png | **ΟΝΟΜΑΣΕ (NAME)**  Ονόμασε τις πτυχές της εθνικής/γλωσσικής/πολιτισμικής σου ταυτότητας, των εμπειριών ή του τόπου που ζεις, ώστε οι συνομιλητές/τριές σου να κατανοήσουν καλύτερα την οπτική που αντιμετωπίζεις ένα ζήτημα. |

**- Ρουτίνες Σκέψης** ([thinking routines](http://www.pz.harvard.edu/resources/thinking-routines-video)) αποτελούνται από μικρά βήματα που διατυπώνονται συστηματικά, ώστε να λειτουργούν ως δέσμες ερωτημάτων που στοχεύουν στην οικοδόμηση δεξιοτήτων σκέψης και στοχαστικών διαθέσεων.

- **Διαπολιτισμική Επικοινωνία** ([OOELCommunityGuidelines](https://learn.outofedenwalk.com/community-guidelines/)) Στο OOEL συμμετέχουν εκπαιδευτικοί και μαθητές/τριες με διαφορετικά εθνικά, γλωσσικά και πολιτισμικά χαρακτηριστικά. Το ίδιο ισχύει και στις ελληνικές πολυπολιτισμικές τάξεις του 21ου αιώνα. Αυτή η διαφορετικότητα είναι ένας λόγος για τον οποίο η διαπολιτισμική επικοινωνία είναι τόσο πολύτιμη. Κατά τη συμμετοχή σας στο πρόγραμμα συζητήστε την αξία των ακόλουθων παραμέτρων της διαπολιτισμικής επικοινωνίας:

🡪**Να είστε ο εαυτός σας**: Μοιραστείτε τις σκέψεις, τις ιδέες και τις ιστορίες σας. Η κοινότητα είναι ένας ασφαλής χώρος, για να περιγράψετε τον εαυτό σας και τις εμπειρίες της γειτονιάς σας.

🡪**Δείξτε σεβασμό**: Αντιμετωπίστε καθετί διαφορετικό με ευαισθησία και σεβασμό, ώστε κανείς να μη νιώσει άβολα, όσο διαφορετικές και αν είναι οι ιδέες η εθνικότητα, η θρησκεία, το φύλο και το πολιτισμικό υπόβαθρο.

**🡪Υιοθετήστε αναστοχαστική διάθεση**: Πριν διατυπώσετε ένα σχόλιο, πάρτε λίγο χρόνο να στοχαστείτε τους/τις πιθανούς/ές ακροατές/τριες. Με ποιο τρόπο θα ερμηνεύσουν διαφορετικοί/ές ακροατές/τριες όσα λέτε; Σκεφτείτε τι είδους σχόλια θα μπορούσαν να σας προσβάλουν; Υπάρχει περίπτωση κάτι από αυτά που λέτε να προσβάλουν κάποιο άλλο άτομο; Πώς θα μπορούσατε να πείτε κάτι διαφορετικά, ώστε να αποφύγετε τη δημιουργία άβολου κλίματος ή πιθανής συναισθηματικής φόρτισης;

**🡪Μιλήστε**: Μη διστάσετε να επισημάνετε στους/τις συμμαθητές/τριές σας κάτι που σας έχει ενοχλήσει.

**🡪Αναπτύξτε ανεκτικότητα**: Πολλές φορές μπορεί κανείς να μην έχει συνειδητοποιήσει το λάθος του. Δείξτε ανοχή στην ειλικρινή συγγνώμη.

**🡪Ακούστε προσεκτικά**: Αφιερώστε χρόνο και προσοχή, προκειμένου να εντοπίσετε λεπτομέρειες που αποκαλύπτουν το βαθύτερο νόημα των όσων διατυπώνονται. Με λίγα λόγια, προσπαθήστε να «δείτε» από μια άλλη οπτική.

**🡪Δείξτε τόλμη**: Μοιραστείτε την άποψή σας, ακόμη και αν διαφέρει από αυτά που υποστηρίζουν οι συνομιλητές/τριές σας. Η διαφωνία μπορεί να σας κάνει να νιώθετε άβολα, όμως παρέχει μία μοναδική ευκαιρία να μάθουν όλοι/ες κάτι διαφορετικό.